Twee vas wat glo bank van R3 miljoen beroof | Maroela Media
Een van die verdagtes in 'n SBV-veiligheidsuniform soos hy deur sekuriteitskameras vasgevang is. Foto: SAPD
Twee mans wat na bewering 'n bank in Klerksdorp in Noordwes beroof het deur hulle as SBV-veiligheidswagte, kompleet met valse identiteitsbewyse, voor te doen, het Dinsdag in die plaaslike landdroshof verskyn.
Kapt. Tlangelani Rikhotso, woordvoerder van die Valke, het gesê Welcome Marcus (50) en Charles Anthony Scheepers (54) is Sondag onderskeidelik in Edenvale en Fleurhof in Johannesburg in hegtenis geneem.
Die twee word verbind met 'n voorval op 11 April 2018 toe 'n Nedbank-tak in Klerksdorp van ongeveer R3 miljoen beroof is. Volgens Rikhotso het twee mans wat in SBV-veiligheidsuniforms geklee was die bank binnegegaan om kontant tydens 'n "roetine-besoek" op te laai. Hulle het vervalste identiteitskaarte aan bankpersoneel getoon en die kontant opgelaai.
Die Valke se ondersoek het hulle na die twee verdagtes gelei waar R50 000 by een van die verdagtes se huis gevind is. Volgens Rikhotso is die Valke se eenheid vir prioriteitsmisdaad en spesiale ondersoek ook by die ondersoek betrek om finansiële- en batebeslagleggingsondersoeke te doen.
Marcus en Scheepers het op aanklag van diefstal in die hof verskyn waar die saak tot 22 Mei uitgestel is vir borgtogaansoek. "Intussen is die net besig om al nouer te trek rondom die ander verdagtes wat kop in een mus met die twee beskuldigdes is," het Rikhotso gesê.
Han · 11 maande gelede
Gaan dit waaragtig nooit ophou nie?!
Mooi so, geweet hulle sal gevang word.
Ek raai dat daar 'n paar benoude bank amptenare is vanaand…..
Hoekom benoud wees? Ons is verheug dat die skelms gevang is , bid net dat die onskuldige bank amptenare nie afgedank word nie
My wens is dat die bank personeel nie afgedank sal word nie, en dat die verdagtes vir baie jare tronk toe gestuur word. Bank personeel is onder baie stres en al was die prodedure met sbv tot op die laaste punt gevolg deur die bank kon foutiewe inligting wat deur gegee is nie verhoed word nie, want so werk die sbv wagte saam met die persoon wat die inligting deur gee na die bank. Niemand ken die stres as van die bank werk nie.